SET ขึ้นต่อ ชู 13 หุ้นเด็ด เก็งกลุ่มรับผลดีประมูลรถไฟฟ้า
นักวิเคราะห์มองดัชนีหุ้นไทยมีโอกาสฟื้นตัวต่อ อย่างไรก็ตามอาจมีแรงขายกดดันดัชนีให้เคลื่อนไหวผันผวนในระหว่างวัน การลงทุนเน้นเก็งกำไรกลุ่มที่มีปัจจัยบวกเฉพาะตัวโดยเฉพาะความคืบหน้าประมูลรถไฟฟ้าสายสีเหลือง-ชมพู
7 ธ.ค. 2559

ข่าวหุ้นธุรกิจออนไลน์ รายงาน เช้านี้ ณ เวลา 9.18 น. ค่าเงินบาทอยู่ที่ 35.63 บาทต่อเหรียญ ขณะที่ตลาดหุ้นเอเชียปรับตัวเพิ่มขึ้นรับดาวโจนส์ปิดสูงสุดเป็นประวัติการณ์ หลังสหรัฐเปิดเผยข้อมูลเศรษฐกิจที่แข็งแกร่ง ซึ่งรวมถึงยอดสั่งซื้อภาคโรงงานที่พุ่งขึ้นสูงสุดในรอบกว่า 1 ปี
นักวิเคราะห์มองดัชนีหุ้นไทยมีโอกาสฟื้นตัวต่อ อย่างไรก็ตามอาจมีแรงขายกดดันดัชนีให้เคลื่อนไหวผันผวนในระหว่างวัน การลงทุนเน้นเก็งกำไรกลุ่มที่มีปัจจัยบวกเฉพาะตัวโดยเฉพาะความคืบหน้าประมูลรถไฟฟ้าสายสีเหลือง-ชมพู หุ้นเด่นเลือก PTT-PTTGC-KTC-BEAUTY-BJC-ROBINS-HMPRO-COM7-STEC-SEAFCO-PYLON-CK และ BLAND
 
บล.ธนชาต ระบุในบทวิเคราะห์ (7 ธ.ค.) การปรับลดลงของราคาน้ำมันดิบ Brent -1.8% ปิดที่ US$53.9/bbl เมื่อคืนนี้จะกดดันหุ้นกลุ่มพลังงานและ SET วันนี้ แต่มอง downside risk ไม่มากนัก ขณะที่ 1) ความคืบหน้าประมูลรถไฟฟ้าสายสีเหลือง-ชมพู โดยกลุ่ม BTS-STEC-RATCH ชนะซองราคา 2) ประชุม ครม.วันนี้ คาดพิจารณานโยบายกระตุ้นบริโภคเพิ่มเติมปลายปีนี้ 3) แรงซื้อจากกองทุน LTF ปลายปี และ 4) การประชุม ECB วันที่ 8 ธ.ค.นี้ลุ้น ขยายระยะเวลา QE ต่อไปอีก 6 เดือน เป็นปัจจัยบวกต่อ SET ต่อเนื่อง  
แนะนำ “ซื้อ” กลุ่มรับเหมาฯ และค้าปลีก-บัตรเครดิต
1) กลุ่มรับเหมาฯ: “ซื้อ” CK ราคาหุ้นสะท้อนแค่ NAV บริษัทลูกที่ 30 บาท/หุ้น และ “ซื้อ” SEAFCO PYLON รับงานฐานรากเพิ่ม และ “เก็งกำไร STEC ชนะประมูลรถไฟฟ้าสายสีเหลือง-ชมพู มูลค่า 1.1 แสนล้านบาท
2) กลุ่มค้าปลีก-บัตรเครดิต: “ซื้อ” KTC BEAUTY BJC (ออกหุ้นกู้ 2.8 หมื่นล้าน ลดต้นทุนดอกเบี้ย) HMPRO และ “เก็งกำไร” COM7
3) กลุ่มพลังงาน: “ซื้อ” PTT PTTGC (Laggard play ในกลุ่มพลังงาน)
 
บล.กรุงศรี ระบุในบทวิเคราะห์ (7 ธ.ค.) คาด SET ยังมีโอกาสขึ้นต่อ อย่างไรก็ตามด้วยมูลค่าการซื้อขายที่ยังเบาบางอาจจะทำให้มีแรงขายทำกำไรกดดันให้ดัชนีเคลื่อนไหวผันผวนในระหว่างวัน โดยเฉพาะในเขตที่ดัชนีเข้าใกล้ High เดิมที่ 1,523 จุด หุ้นในกลุ่มพลังงานอาจจะถูกกดดันจากราคาน้ำมันดิบที่ลดลง แต่หุ้นในกลุ่มขนาดกลางถึงเล็กจะยังมีแรงเก็งกำไรกันต่อเนื่องโดยเฉพาะกลุ่มที่คาดว่าจะได้ประโยชน์จากมาตรการกระตุ้นเศรษฐกิจจากภาครัฐ อาทิ 1)กลุ่มค้าปลีก (ROBINS BIG JMART COM7 HMPRO GLOBAL) ลุ้นที่ประชุม ครม.วันนี้อนุมัติมาตรการ ช้อปปิ้งช่วยชาติ และนำเข้าสินค้าฟุ่มเฟือย อาทิเครื่องสำอาง และน้ำหอม
2) กลุ่มที่ชนะการประมูลรถไฟฟ้าสายสีเหลืองและชมพู (STEC BTS RATCH รวมถึงพันธมิตร SIRI และ BLAND) นอกจากนี้หุ้นที่คาดว่าจะได้รับเข้าคำนวณในดัชนี SET50/SET 100 รอบใหม่ซึ่งจะประกาศในช่วงสัปดาห์หน้าก็คาดว่าจะมีแรงเก็งกำไรเช่นกัน หุ้นที่คาดว่าจะเข้า SET 50 คือ (SPRC PTG GL GLOBAL THAI) และ SET100 (TKN ESSO GFPT STA และ VIBHA)
กลยุทธ์การลงทุนวันนี้ : Selective buy
หุ้นเก็งกำไรระยะสั้น : BLAND (ซื้อ/เป้า Consensus 2.00 บาท) คาดได้ประโยชน์หลังกลุ่ม BTS ชนะประมูลรถไฟฟ้าสายสีเหลืองและชมพู สร้างโอกาสเชื่อมทางรถไฟฟ้าเข้า Impact เมืองทองธานีเพิ่ม Value ให้กับที่ดินที่มีอยู่
 
บล.แอพเพิล เวลธ์ ระบุในบทวิเคราะห์ (7 ธ.ค.) ว่า ประเด็นประชามติในอิตาลี ส่งผลกระทบต่อตลาดเงินตลาดทุนค่อนข้างจำกัด ขณะที่ PTTEP ได้ออกแจ้งข่าวยังไม่มีการยืนยันการยกเลิกสัมปทานในอินโดฯ ส่งผลให้ราคาหุ้นเริ่มฟื้นตัว วันนี้ติดตามการประชุม ครม.คาดอนุมัติมาตรการช็อปช่วยชาติ และวันพรุ่งนี้ติดตามผลการประชุม ECB คาดจะขยายมาตรการ QE ออกไปอีก 6 เดือน
กลยุทธ์การลงทุน ประเมินดัชนีแกว่งตัวในรอบ 1,500 – 1,525 จุด แนะนำเทรดดิ้งระยะสั้นตามกรอบ แนะนำซื้อกลุ่มค้าปลีก ROBINS, HMPRO / รับเหมา STEC, SEAFCO, PYLON และอสังหา ฯ กลุ่ม BLAND